Alt fra danske 'Rich Kids' til amerikanske 'Bird Box' har været igennem en hudløst ærlig, brutal og ikke mindst humoristisk behandling hos 'Dårligdommerne'.

Podcasten har gjort en dyd ud af at pille film såvel som serier så gennemgribende fra hinanden, at det er meget svært at tage de behandlede titler alvorligt ved et senere gensyn.

Men efter knap fem år, mere end 100 afsnit og flere liveevents er det nu slut.

Det skriver trioen bag podcasten, Jacob Hinchely, Christopher Andersen og Troels Møller, i en længere besked på deres Facebook-side.

- Ærede jury. Det er med tungt hjerte, at vi meddeler, at vi efter næsten fem år drejer nøglen om. Jep. 'Dårligdommerne' stopper. Det er ikke en joke eller en forsinket aprilsnar. Det er ikke på grund af interne stridigheder eller andet.

- Bandet går i opløsning på grund af manglende økonomisk indkomst. Efter fem år må vi sande, at vi ikke tjener nok til at retfærdiggøre al den tid, vi bruger på det, og al den dårligdom, som vi udsætter vores helbred for.